Direktiva Sveta

z dne 24. julija 1979

o spremembi Direktive 74/150/EGS o približevanju zakonodaje držav članic o homologaciji kmetijskih ali gozdarskih traktorjev na kolesih

(79/694/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 100 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora [2],

ker se določeni sklopi ali sestavni deli traktorjev, ki sestavljajo samostojno tehnično enoto, že tržijo tako samostojno, kot tudi vgrajeni na traktor; ker se lahko z uvedbo EGS-homologacije pospeši prosti pretok teh samostojnih tehničnih enot, če je takšne sklope ali dele mogoče preverjati, še preden se vgradijo na traktor;

ker je zaželeno, da se Direktiva Sveta 74/150/EGS z dne 4. marca 1974 o približevanju zakonodaje držav članic o homologaciji kmetijskih ali gozdarskih traktorjev na kolesih [3] brez odlašanja dopolni z določbami, ki uvajajo takšne homologacije;

ker EGS-homologacija za samostojne tehnične enote, ki se vgradijo na traktorje, poenostavlja postopek homologacije traktorja, saj se izognemo ponavljanju določenih pregledov med homologacijo traktorja; ker mora biti med podeljevanjem EGS-homologacije traktorjev za samostojne tehnične enote omogočeno, da se določijo omejitve za uporabo in/ali pogoji za vgradnjo;

ker naj bo posebne direktive vedno mogoče prilagoditi tehničnemu napredku v proizvodnji samostojnih tehničnih enot; ker je postopek, določen v členu 13 Direktive Sveta 74/150/EGS, primeren za ta namen;

ker se tehnične zahteve za voznikov delovni prostor in okna traktorja med državami članicami razlikujejo; ker morajo države članice takoj sprejeti enake zahteve kot dodatek obstoječim predpisom ali namesto njih;

ker je treba med postopkom EGS-homologacije traktorja za vsak tip traktorja, ki ga predvideva Direktiva 74/150/EGS, preveriti, ali ustreza tem zahtevam in ker je to direktivo treba dopolniti s potrebnimi sklicevanji v Prilogi I (vzorec informacijskega dokumenta) in v Prilogi II (vzorec certifikata o EGS-homologaciji),

SPREJEL NASLEDNJO DIREKTIVO:

Člen 1

Direktiva Sveta 74/150/EGS se spremeni na naslednji način:

(a) Za členom 9 se doda naslednji člen:

"Člen 9a

1. Kadar je v posebnih direktivah izrecno določilo za takšno ravnanje, se EGS-homologacija traktorja podeli tipom sklopov ali sestavnim delom traktorjev, ki oblikujejo samostojne tehnične enote.

2. Kadar samostojna tehnična enota, ki jo je treba homologirati, izpolnjuje svojo funkcijo ali ponuja določeno lastnost le v povezavi z drugimi komponentami traktorja in ker se lahko zaradi tega ustreznost eni ali več zahtevam preveri le takrat, kadar samostojna tehnična enota, ki jo je treba homologirati, deluje skupaj z drugimi komponentami traktorja, tako pravimi kot simuliranimi, mora biti področje EGS-homologacije za samostojne tehnične enote omejeno. Certifikat o EGS-homologaciji za samostojno tehnično enoto tako vsebuje vse omejitve njene uporabe in navaja vse pogoje za njeno vgradnjo. Upoštevanje teh omejitev in pogojev se potrdi ob EGS-homologaciji za traktor.

3. Členi od 3 do 9 in 14 se uporabljajo po analogiji.

Vendar pa mora imetnik EGS-homologacije za samostojno tehnično enoto, ki je bila podeljena v skladu s tem členom, ne samo dopolniti certifikat, ki ga določa člen 5(2), ampak na vsako enoto, ki je bila izdelana v skladu s homologiranim tipom, tudi namestiti blagovno znamko ali znak, tip in, če to določa posebna direktiva, številko homologacije."

(b) Členu 11 se doda naslednji odstavek:

"Ta postopek se uporablja tudi za vnos določb o EGS-homologaciji za samostojne tehnične enote v posebne direktive."

(c) Naslednji točki se dodata Prilogi I (vzorec informacijskega dokumenta)

- "8.4.4. Voznikov delovni prostor",

- "8.4.5. Okna".

(d) Naslednji točki se dodata Prilogi II (vzorec certifikata o EGS-homologaciji):

- "7.4.4. Voznikov delovni prostor SD",

- "7.4.5. Okna SD".

Člen 2

1. Države članice sprejmejo predpise, potrebne za uskladitev s to direktivo, v osemnajstih mesecih od njene notifikacije, in o tem takoj obvestijo Komisijo.

2. Države članice zagotovijo, da se besedila temeljnih predpisov nacionalne zakonodaje, sprejetih na področju, ki ga ureja ta direktiva, predložijo Komisiji.

Člen 3

Ta direktiva je naslovljena na države članice.

V Bruslju, 24. julija 1979

Za Svet

Predsednik

M. O’kennedy

[1] UL C 127, 21.5.1979, str. 80.

[2] Mnenje dano 22. in 23. maja 1979 (še ni bilo objavljeno v Uradnem listu).

[3] UL L 84, 28.3.1974, str. 10.

--------------------------------------------------